ROMÂNIA                                                                                                    
JUDEŢUL TIMIŞ                                                         ANEXA nr.1  la HCL nr. 
MUNICIPIUL TIMIŞOARA                                                            
Bd. C.D.Loga nr.1
	                                                                                                 
CONTRACT PRIVIND DAREA ÎN ADMINISTRARE
                                                           Nr. ………………. din ......................

TEMEI LEGAL : art.  867-870 din Codul civil,  art. 298-300 din Ordonanța de Urgență a Guvernului nr. 57/2019 privind Codul administrativ și HCLMT nr.               privind  atribuirea în administrare către Direcția de Asistență Socială a Municipiului Timișoara a imobilelor înscrise în CF 436288 Timișoara, CF 436288-C1 Timișoara și CF 434706 Timișoara.
	I. PĂRŢILE CONTRACTANTE
1.1. MUNICIPIUL TIMIŞOARA, cu sediul în Timişoara, str.C.D.Loga nr.1, telefon 0256-969, COD FISCAL RO32937000, reprezentat prin Primar Dominic Fritz în calitate de PROPRIETAR, pe de o parte şi
1.2. DIRECȚIA DE ASISTENȚĂ SOCIALĂ A MUNICIPIULUI TIMIȘOARA cu sediul în bv. Regele Carol I nr.10, CUI nr.38053878, reprezentat prin Director General - Emese Esztero, în calitate de titular al dreptului de administrare, denumit în continuare BENEFICIAR, 
          II. OBIECTUL CONTRACTULUI
2.1.    Obiectul contractului îl constituie atribuirea de către proprietar a dreptului de administrare asupra imobilelor situate în str. Lorena nr.33, înscrise în C.F. 436288 Timișoara (CF vechi 1)-teren  cu nr. top. 4760 și suprafața 671 mp, CF 436288-C1 Timișoara (CF vechi 1)– clădire cu un nivel și suprafața construită la sol 87 mp, respectiv C.F. 434706 Timișoara (CF vechi 1)-teren cu nr.top. 4759/21 și suprafața de 498 mp, proprietatea Primăriei Municipiului Timișoara, în vederea realizării obiectivului de investiții ” Reabilitare / modernizare construcție existentă și extindere construcție cu destinația Centru de zi de asistență și recuperare pentru persoane vârstnice ”.
	Terenul înscris în CF 436288 Timișoara este inclus în inventarul bunurilor care aparțin domeniului public al Municipiului Timișoara, cu nr.de inventar 101452.002 și valoarea de inventar 832,040.00 lei, iar terenul înscris în CF 434706 Timișoara are nr. de inventar 101452.001 și valoarea de inventar 616,520.00 lei. 
 	Construcția înscrisă în CF 436288-C1 Timișoara este inclusă în inventarul bunurilor care aparțin Primăriei Municipiului Timișoara, având fișa mijlocului fix cu nr. de inventar 1530, cod de clasificare 1.6.1.
2.2.      Proprietarul acordă beneficiarului dreptul de administrare asupra bunului prevăzut la pct. 2.1 care face obiectul prezentului contract, destinația bunului care face obiectul dării în administrare va fi conform obiectivului de investiții prezentat la pct.2.1.
          III. DURATA CONTRACTULUI
3.1. Prezentul contract intră în vigoare și produce efecte  de la data semnării  de către părţi, pe o perioadă de 15 ani;
3.2. Prin acordul părţilor, prezentul contract poate să înceteze şi înainte de termen.
        IV. OBLIGAŢII LE  ŞI DREPTURILE PĂRŢILOR
4.1. Drepturile şi obligaţiile proprietarului:
a) Proprietarul are obligaţia să predea beneficiarului imobilul atribuit în termen de 60 zile de la data semnării prezentului contract ;
 b) Proprietarul are obligaţia să nu-l împiedice pe beneficiar să administreze imobilul potrivit destinaţiei sale; 
 c) Proprietarul are dreptul să rezilieze contractul, în cazul în care beneficiarul nu-şi respectă obligaţiile prevăzute în prezentul contract;
 d) Proprietarul are dreptul să solicite încetarea  dreptului de administrare şi restituirea bunului, atunci când interesul public legitim o impune; 
e) Proprietarul are dreptul să inspecteze bunul precum şi modul în care beneficiarul îşi respectă obligaţiile asumate prin contract; 
f) Proprietarul are dreptul să modifice în mod unilateral partea reglementară a contractului de administrare, cu notificarea prealabilă a beneficiarului din motive excepţionale legate de interesul naţional sau local.


4.2.Drepturile şi  obligaţiile beneficiarului:
 a) Beneficiarul are dreptul să administreze, în mod direct, pe riscul şi pe răspunderea sa, imobilul  care face obiectul prezentului contract;
 b) Beneficiarul are obligația să execute lucrări de întreţinere a spaţiului pe cheltuială proprie, necesare desfăşurării activităţii sale.
c) Beneficiarul are obligația să se îngrijească, să păzescă și să conserve bunul cu prudența și diligența unui bun proprietar;
d) Beneficiarul are obligația să administreze  bunul  potrivit destinaţiei sale;
e) Beneficiarul are obligația să suporte cheltuielile cu utilităţile necesare administrării acestuia neavând dreptul să ceară restituirea acestora de la proprietar;
f) Beneficiarul are obligația să execute la timp şi în bune condiţii lucrările de întreţinere şi reparaţii  necesare  administrării  spaţiului, neavând dreptul să ceară restituirea acestora de la proprietar;
g) Beneficiarul are obligația să nu aducă modificări spaţiului decât cu acordul prealabil, în scris, al proprietarului şi cu respectarea legislaţiei în vigoare;
h) Beneficiarul are obligația să îl informeze pe proprietar cu privire la orice tulburare adusă dreptului de proprietate publică, precum şi la existenţa unor cauze sau iminenţa producerii unor evenimente de natură să conducă la imposibilitatea exploatării bunului;
i) Beneficiarul are obligația să nu modifice bunul, în parte ori în integralitatea lui. Sunt interzise  adăugirile  pe verticală sau orizontală  care să modifice forma iniţială a construcţiilor sau edificarea unor corpuri noi de construcţii;
j) Beneficiarul are obligația să nu transmită administrarea bunului asupra altei persoane – indiferent cu titlu oneros (locaţiune) sau cu titlu gratuit (comodat) sau să se asocieze cu alte persoane fizice sau juridice;
k) Beneficiarul are obligația să restituie bunul împrumutat la împlinirea termenului stipulat în prezentul contract;
l) Beneficiarul are obligația să obţină autorizaţia de funcţionare, autorizaţia cu privire la siguranţa la incendiu sau alte autorizatii prevăzute  în legi speciale; 
m) Beneficiarul are obligația ca la încetarea contractului, să pună la dispoziţia proprietarului bunul primit în administrarea în starea în care acesta se găseşte la momentul respectiv, eventualele investiţii, îmbunătăţiri, construcţii, efectuate în perioada de derulare a contractului neputând fi ridicate, iar contravaloarea lor neputând fi solicitată;
n) Dacă bunul cedat a fost deteriorat din culpa beneficiarului, el este obligat să-l restituie în natură sau să achite contravaloarea lui;
o) La încetarea contractului prin ajungere la termen beneficiarul este obligat să restituie proprietarului, în deplină proprietate în mod gratuit şi liber de orice sarcini, bunul precum şi toate investiţiile, îmbunătăţirile, construcţiile efectuate;
p) Beneficiarul este obligat sa respecte condiţiile impuse de natura bunului ( materiale cu regim special, condiţii de sigurantă în exploatare, protecţia mediului, etc);
r) La încetarea contractului de administrare din alte cauze decât prin ajungere la termen, excluzând forţa majoră şi cazul fortuit, beneficiarul este obligat sa asigure continuitatea exploatării bunului, în condițiile stipulate in contract, până la preluarea acestuia de către proprietar;
s)  Potrivit art. 350 alin. 2 lit. b), titularul dreptului de administrare  / beneficiarul are obligația să prezinte anual proprietarului rapoarte privind activitatea de utilitate publică desfăşurată, gradul de implementare la nivelul colectivităţii, precum şi prognoze şi strategii pentru perioada următoare;
ş)  În caz de nerespectare  a obligaţiilor prevăzute  în prezentul contract  se aplică sancţiuni potrivit  art.300 din OUG nr. 57/2019 privind codul administrativ.
       V. FORŢA MAJORĂ
5.1. Niciuna dintre părţile contractante, nu răspunde de neexecutarea la termen sau/si de executarea în mod necorespunzator - total sau parţial - a oricărei obligaţii care îi revine în baza prezentului contract, dacă neexecutarea sau executarea necorespunzătoare a obligaţiei respective a fost cauzată de forţă majoră, aşa cum este definită de lege și constatată de către o autoritate competentă.
5.2. Partea care invocă forţa majoră este obligată sa notifice celeilalte părţi, imediat şi în mod complet, producerea evenimentului şi să ia toate măsurile posibile în vederea limitarii consecinţelor lui.
5.3. Daca în termen de 6 luni de la producere, evenimentul respectiv nu încetează, părţile au dreptul să-şi notifice încetarea de plin drept a prezentului contract fără ca vreuna dintre ele să pretindă daune-interese.
     VI. RISCURI
6.1. Beneficiarul va suporta riscul deteriorării sau pieirii bunului în următoarele cazuri:
- întrebuinţarea acestuia contrar destinaţiei sale;
- administrarea bunului după expirarea termenului convenit de părţi prin prezentul contract;
- dacă beneficiarul ar fi putut salva bunul cedat, atunci când există pericolul distrugerii acestuia.
    VII. ÎNCETAREA CONTRACTULUI
7.1. Prezentul contract îşi încetează efectele în următoarele cazuri:
a) prin restituirea bunului de către beneficiar înaintea termenului prevăzut în contract;
b) prin reziliere, în cazul nerespectării obligaţiilor de către beneficiar, contractul se desfiinţează de plin drept fără acţiune în justiţie şi fără nici o altă formalitate prealabilă;
c) la expirarea duratei stabilite în contract, dacă părţile nu convin, în scris, prelungirea acestuia, în condiţiile legii;
d) în cazul în care interesul naţional sau local o impune, prin revocarea contractului de catre proprietar; În aceasta situaţie de încetare a contractului nu se percep daune;
e) la dispariţia, dintr-o cauză de forţă majoră, a bunului sau în cazul imposibilităţii obiective a beneficiarului de a-l exploata, prin  renunţare, fără plata unei despagubiri;
7.2. Prezentul contract încetează de drept fără punere în întârziere, fără intervenţia instanţei de judecată şi fără nici o altă formalitate prealabilă în caz de schimbare a proprietarului sau dacă interesul public o impune.
7.3. Partea care invocă o cauză de încetare a prevederilor prezentului contract o va notifica celeilalte părţi, cu cel puţin 15 zile înainte de data la care încetarea urmează să-şi producă efectele.
    VIII. NOTIFICĂRILE ÎNTRE PĂRŢI
8.1. În accepţiunea părţilor contractante, orice notificare adresată de una dintre acestea celeilalte este valabil îndeplinită dacă va fi transmisă la sediul prevăzut în partea introductivă a prezentului contract.
     IX. LITIGII
9.1. Părţile au convenit că toate neînţelegerile privind validitatea prezentului contract sau rezultate din interpretarea, executarea şi încetarea acestuia să fie rezolvate pe cale amiabilă de reprezentanţii lor.
9.2. În cazul în care nu este posibilă rezolvarea litigiilor pe cale amiabilă, părţile se vor adresa instanţelor judecătoreşti competente.
     X. CLAUZE FINALE
10.1. Modificarea prezentului contract se face numai prin act adiţional sau contract aprobat prin HLMT încheiat între părţile contractante.
10.2.  Prezentul contract, reprezintă voinţa părţilor şi înlătură orice altă înţelegere verbală dintre acestea, anterioară sau ulterioară încheierii lui.
10.3.  În niciun caz, beneficiarul nu poate invoca dreptul de retenție asupra bunului dat în administrare.
10.4.   Clauzele prezentului contract se completează cu dispozițiile legale incidente, care se aplică în mod corespunzător.
	Prezentul contract a fost încheiat în patru exemplare, câte două  pentru fiecare parte şi a fost  semnat  la data de…………………….

